Eero Saarinen

Eero Saarinen (20. elokuuta 1910 Hvitträsk, Kirkkonummi – 1. syyskuuta 1961 Ann Arbor, Michigan, Yhdysvallat) oli suomalais-yhdysvaltalainen  arkkitehti. Hän loi näyttävän uran arkkitehtina ja huonekalusuunnittelijana. Toisen maailmansodan aikana Saarinen työskenteli CIA:n edeltäjälle Office of Strategic Servicesille suunnitellen rakennuksia ja tiloja, kuten Valkoisen talon "sotahuoneen".

Ura
Eero Saarinen syntyi Hvitträskissä isänsä, arkkitehti Eliel Saarisen 37-vuotispäivänä ja vietti paljon aikaa tämän ateljeessa. Perhe muutti pysyvästi Yhdysvaltoihin Eeron ollessa 13-vuotias, mutta he viettivät kesiä Suomessa.Eero Saarinen.  Suomen rakennustaiteen museo Saarinen valmistui arkkitehdiksi 1934 Yalen yliopistosta. Hän opiskeli lyhyen aikaa myös kuvanveistoa Pariisissa Académie de la Grande Chaumièressa.ScandinavianDesign.com. Luettu 13.11.2006. Valmistuttuaan arkkitehdiksi Saarinen matkusteli Euroopassa ja osallistui eri projekteihin ja kilpailuihin. Palattuaan Euroopasta hän toimi jonkin aikaa opettajana Cranbrook Academy of Art -koulussa, missä myös hänen isänsä oli opettajana. Vuonna 1938 Saarinen alkoi työskennellä isänsä toimistossa ja työskenteli siellä aina tämän kuolemaan saakka. Eero Saarinen teki läpimurtonsa Jeffersonin muistomerkin (St Louis) suunnittelukilpailussa 1948Otavan Iso Fokus, s. 3631.. Hän oli rationalistis-konstruktivistisen suunnan edustaja.

Vuonna 1950 hän perusti oman arkkitehtitoimiston. Itsenäisen arkkitehdin ura kesti kuitenkin vain kymmenisen vuotta, sillä hän kuoli jo 51-vuotiaana aivoleikkauksessa. Yhdysvaltain kansalaisuuden Saarinen oli saanut vuonna 1940.

Eero Saarinen oli naimisissa kuvanveistäjä Lilian Swannin kanssa 1939–1953, sekä 1954 alkaen taide- ja arkkitehtuurikriitikko, myöhemmin televisiotoimittaja Aline Saarisen (omaa sukua Aline Bernstein, myöhemmin Louchheim) kanssa.Laura Tatum, Christine Connolly, Sean Khorsandi ja Mayur Mehta, Guide to the Eero Saarinen Collection. Manuscripts and Archives, Yale University Library, 2006. Viitattu 30.9.2008. Elokuvaaja ja mainoselokuvaohjaaja Eric Saarinen on Eero Saarisen ja Lilian Swannin poika. Eeron muihin lapsiin kuuluu Lilianin kanssa saatu tytär Susan ja Alinen kanssa saatu poika Eames.

Suunnitelmat
Saarinen osallistui usein ja menestyksekkäästi arkkitehtuurikilpailuihin. Varsinainen läpimurto oli voitto Yhdysvaltojen entisen presidentin Thomas Jeffersonin muistomerkin suunnittelukilpailussa vuonna 1948. Kilpailu oli myös ensimmäinen, johon Eero osallistui isänsä Elielin kanssa eri ehdotuksilla. Muistomerkki rakennettiin vasta kymmenisen vuotta myöhemmin. Muistomerkin lisäksi yksi Saarisen tunnetuimpia töitä on vuonna 1962 valmistunut Trans World Airwaysin (TWA) terminaali Kennedyn lentokentällä New Yorkissa. 

Suomeen tehtyjä suunnitelmia ovat Hvitträskin muutostöiden suunnittelu vuonna 1928 ja Ruotsalaisen teatterin korjaussuunnitelma 1934. 

Media ja suuri yleisö pitivät Saarisesta, mutta kriitikot suhtautuivat hänen töihinsä epäilevästi: toisin kuin monet muut modernistit, hän ei pysynyt vain yhdessä tietyssä tyylissä vaan muutteli sitä kunkin työn vaatimalla tavalla. Monet Saarisen töistä olivat vasta rakenteilla hänen kuollessaan. Hän ei siis ollut juhlimassa suunnitelmiensa valmistumista käytännössä eikä vastaamassa arvosteluihin. Saarisen työt unohtuivat 1960- ja 1970-luvulla niin, ettei niistä kirjoitettu paljoakaan arkkitehtuurin historiankirjoissa.Pöppönen, Hannu: Eero Saarinen rakensi mahtavaa Amerikkaa. Helsingin Sanomat 7.10.2006. Saarisen arkkitehtitoimistossa työskenteli monia myöhemmin tunnetuksi tulleita arkkitehteja, kuten Cesar Pelli, John Dinkeloo ja Kevin Roche.

 Tunnetuimpia töitä 
Yhdysvalloissa
General Motorsin tekninen keskus (materiaaleina muun muassa lasi ja alumiini, kutsuttu myös "Teollisuuden Versaillesiksi")
Gateway Arch, Saint Louis, Missouri, Yhdysvallat
TWA-terminaali, John F. Kennedyn kansainvälisellä lentoasemalla, New York, Yhdysvallat
Kresge-auditorio, Massachusetts Institute of Technologyssä, Cambridge, Yhdysvallat
Dullesin kansainvälinen lentoasema, Washington D.C., Yhdysvallat
Bellin laboratorio,  Holmdel, New Jersey, Yhdysvallat
CBS:n päämaja 'Black Rock', New York
Deere & Companyn (John Deere) pääkonttori, Moline, Illinois, Yhdysvallat
1961 – Thomas J. Watson Research Center. Yorktown Heights, New York.
Euroopassa

Saarisen suunnittelemia rakennuksia on Euroopassa kolme:

1959 – Entinen Yhdysvaltain suurlähetystö Oslossa
Entinen Yhdysvaltain suurlähetystö Lontoossa. 
Terminaalirakennus Ellinikón kansainvälisellä lentoasemalla. Ateena, Kreikka. 

Muistaminen
Vuonna 2010 lyötiin Saarisen kunniaksi nimellisarvoltaan 10 €:n hopeinen juhlaraha. Rahan tunnuspuolella on kuvattuna St. Louisin Gateway Arch ja arvopuolella Tulppaani-tuoli.

Lähteet
 Otavan Iso Fokus: Kertovasti kuvitettu 8-osainen tietosanakirja. Osa 6, s. 3631. Otava 1974 
 Suomen rakennustaiteen museon arkkitehtiesittely.  Luettu 13.11.2006

Viitteet

 Kirjallisuutta




 Aiheesta muualla 

 Modernismin monumentit: Luku sekä esipuhe teoksesta Eliel ja Eero Saarinen. 


Luokka:Suomalaiset arkkitehdit
Luokka:Yhdysvaltalaiset arkkitehdit
Luokka:Amerikansuomalaiset henkilöt
Luokka:Vuonna 1910 syntyneet
Luokka:Vuonna 1961 kuolleet
Luokka:Seulonnan keskeiset artikkelit